Ettepanek: NÕUKOGU OTSUS, millega pikendatakse otsusega 2011/465/EL Guinea Vabariigi suhtes kehtestatud sobivate meetmete kohaldamisaega ja muudetakse kõnealust otsust /* COM/2013/0440 final - 2013/0209 (NLE) */





SELETUSKIRI 2011. aasta juulis lõdvendas Euroopa Liidu Nõukogu Guinea suhtes kehtestatud asjakohaseid meetmeid. Sellisel viisil tunnustati edusamme, mis riik on põhiseadusliku korra taastamiseks teinud pärast seda, kui demokraatlike valimiste tulemusena määrati presidendina ametisse Alpha Condé. Siiski tuletas nõukogu meelde, et üleminekut ei saada pidada lõpule viiduks enne vabade ja läbipaistvate parlamendivalimiste toimumist. Need valimised on viimane vahe-eesmärk, et taastada täielikult koostöö Guineaga 10. Euroopa Arengufondi raames (otsus 2011/465/EL). Nõukogu otsus 2011/465/EL, mida on pikendatud nõukogu otsusega 2012/404/EL, kaotab kehtivuse 19. juulil 2013. Otsus näeb ette kahte vahe-eesmärki: 1) võtta vastu parlamendivalimiste korraldamist käsitlev üksikasjalik ajakava enne 2012. aasta lõppu; 2) korraldada vabad ja läbipaistvad parlamendivalimised. Guinea sõltumatu riiklik valimiskomisjon võttis vastu ja esitas ajakava, mille kohaselt korraldatakse parlamendivalimised 2013. aasta mais. Sellega luges ELi Nõukogu esimese vahe-eesmärgi täidetuks. 21. detsembril 2012 allkirjastati Brüsselis 10. Euroopa Arengufondi (EAF) koostööstrateegia ja riiklik näidisprogramm. 13. aprillil 2013 määrati presidendi dekreediga parlamendivalimiste toimumise kuupäevaks 30. juuni 2013. Kuna valimiste ajakava täitmisel on ette tulnud viivitusi ning arvestades tugevaid poliitilisi pingeid seoses valimiste kavandatava kuupäeva ja ettenähtud tingimustega, tuleb nõukogu otsuse 2011/465/EL kehtivusaega pikendada ühe aasta võrra ja parlamendivalimiste korraldamiseks määratud tähtaega pikendada 2013. aasta oktoobrini. Kui valimised toimuvad pärast nimetatud kuupäeva, ei ole ELil enam võimalik täita oma kohustust allkirjastada 10. EAFi ülejäänud kavade ja programmide rahastamisotsuseid, kuna 10. EAFi vahendite eraldamise lõpptähtaeg on vastavalt nõukogu otsusele 1/2006 31. detsember 2013 (nn aegumisklausel). 2013/0209 (NLE) Ettepanek: NÕUKOGU OTSUS, millega pikendatakse otsusega 2011/465/EL Guinea Vabariigi suhtes kehtestatud sobivate meetmete kohaldamisaega ja muudetakse kõnealust otsust EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000[1] ja mida on viimati muudetud Ouagadougous 22. juunil 2010[2] („AKV-ELi koostööleping”), eriti selle artiklit 96, võttes arvesse nõukogus kokku tulnud liikmesriikide valitsuste esindajate sisekokkulepet AKV-ELi partnerluslepingu rakendamiseks võetavate meetmete ja järgitavate menetluste kohta,[3] eriti selle artiklit 3, võttes arvesse Euroopa Komisjoni ettepanekut ning arvestades järgmist: (1) Nõukogu 18. juuli 2011. aasta otsusega 2011/465/EL kehtestati Guinea suhtes AKV-ELi partnerluslepingu artikli 96 lõike 2 punkti c kohased sobivad meetmed. (2) Otsuses 2011/465/EL, mida on pikendatud ja muudetud nõukogu otsusega 2012/404/EL, on sätestatud, et Guinea Vabariigiga tehtava koostöö taastamine eeldab kahe vahe-eesmärgi täitmist: pädevad ametiasutused koostavad ja võtavad enne 2012. aasta lõppu vastu üksikasjaliku ajakava parlamendivalimiste korraldamiseks ning toimuvad vabad ja läbipaistvad parlamendivalimised. (3) Sõltumatu riikliku valimiskomisjoni esimees esitas ajakava, mille kohaselt korraldatakse parlamendivalimised 12. mail 2013. Sellega luges ELi Nõukogu esimese vahe-eesmärgi täidetuks. (4) 13. aprillil 2013 määrati presidendi dekreediga parlamendivalimiste toimumise kuupäevaks 30. juuni 2013. Guinea Vabariigi Ülemkohtule seatud õiguslik tähtaeg valimiste lõpptulemuste avaldamiseks on pärast 19. juulit 2013. See on kuupäev, mil kehtiv otsus aegub. (5) Sellest tulenevalt tuleb pikendada otsusega 2011/465/EL võetud sobivate meetmete kohaldamisaega ning pikendada nende meetmetega kehtestatud vabade ja läbipaistvate parlamendivalimiste korraldamiseks Guinea Vabariigis ette nähtud tähtaega 2013. aasta oktoobrini, ON VASTU VÕTNUD KÄESOLEVA OTSUSE: Artikkel 1 Otsusega 2012/404/EL pikendatud ja muudetud otsuse 2011/465/EL kehtivusaega pikendatakse veel 12 kuu võrra. Sel eesmärgil asendatakse nimetatud otsuse artiklis 3 sõnad „19. juulil 2013” sõnadega „19. juulil 2014”. Artikkel 2 Otsuse 2011/465/EL lisas täpsustatud sobivate meetmetega Guinea Vabariigile kohustuseks tehtud vabade ja läbipaistvate parlamendivalimiste korraldamise tähtaega pikendatakse kuni 31. oktoobrini 2013. Artikkel 3 Käesolev otsus jõustub selle vastuvõtmise kuupäeval. Otsus avaldatakse Euroopa Liidu Teatajas. Brüssel, Nõukogu nimel eesistuja [1] EÜT L 317, 15.12.2000, lk 3. [2] ELT L 287, 4.11.2010, lk 3. [3] EÜT L 317, 15.12.2000, lk 376, muudetud ELT-ga L 247, 9.9.2006, lk 48.